เดินหน้าโครงการพาณิชย์ลดราคา Lot 20 ทั่วประเทศ คาดจะมีประชาชนซื้อสินค้าในโครงการไม่ต่ำกว่า 1,000 ล้านบาท
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังการปล่อยขบวนรถคาราวาน ภายใต้โครงการพาณิชย์...ลดราคา! ช่วยประชาชน Lot 20 ณ โรงเรียนสอนศาสนาศาสนูปถัมภ์ คลองเคล็ด เขตประเวศ กรุงเทพมหานคร ว่า กรมการค้าภายใน กระทรวงพาณิชย์ ได้มีการจัดคาราวานพาณิชย์ลดราคาช่วยประชาชน โดยดำเนินการมาถึง Lot ที่ 20 แล้ว ซึ่งจะจัดโครงการดังกล่าวถึงวันที่ 30 กันยายนนี้ โดยถือเป็นการเข้าถึงประชาชนและนำสินค้าราคาถูกมาจัดจำหน่ายให้กับประชาชนทั้งในพื้นที่กรุงเทพมหานคร ปริมณฑลและทุกจังหวัดทั่วประเทศ ซึ่งคาดการณ์ว่าจะมีประชาชนซื้อสินค้าในโครงการไม่ต่ำกว่า 1,000 ล้านบาท ขณะที่สินค้าทั่วไป อาทิ ประเภทอาหาร ลดราคาสูงสุดร้อยละ 29 ซอสปรุงรสลดสูงสุดร้อยละ 36 สินค้าประเภทร่างกายลดสูงสุดร้อยละ 62 ผลิตภัณฑ์ซักล้างลดสูงสุดร้อยละ 55 ของใช้อื่นๆลดสูงสุดร้อยละ 61 และยารักษาโรคลดสูงสุดร้อยละ 60ด้านนางศิริ ทัพอาภา หนึ่งในประชาชนที่อาศัยอยู่ในชุมชนเขตประเวศ เปิดเผยว่า การจัดขบวนรถคาราวานถือเป็นการอำนวยความสะดวกให้แก่ประชาชนอย่างมาก เนื่องจากประชาชนส่วนใหญ่ในชุมชนไม่สะดวกในการเดินทางออกไปซื้อสินค้าตามห้างสรรพสินค้า รวมถึงราคาสินค้าที่แพงเกินควรอย่างไรก็ตาม โครงการดังกล่าวจะสามารถช่วยเหลือประชาชน บรรเทาผลกระทบจากภาระค่าครองชีพ ประกอบกับที่ผ่านมาได้รับการตอบรับ จากประชาชนทั้งประเทศเป็นอย่างดี สำหรับประชาชนที่สนใจโครงการอื่นๆ ของกระทรวงพาณิชย์สามารถเช็คจุดจำหน่าย พาณิชย์...ลดราคา! ช่วยประชาชน ผ่านเว็บไซต์ กรมการค้าภายใน www.dit.go.th และ LINE OFFICIAL @Mobileพาณิชย์ หรือผ่านเว็บไซต์ สำนักงานพาณิชย์จังหวัดทั่วประเทศ